 NA MWANGI MUIRURI NAIBU Rais Rigathi Gachagua mnamo Jumanne ametangaza rasmi kutokea kwa kifo cha shujaa Muthoni Kirima aliyekuwa katika mstari wa mbele kwenye wa vya ukombozi miaka ya 50 (1950s). Bi Kirima aliaga dunia akiwa na umri wa miaka 92 katika hospitali moja iliyoko katika mtaa wa Pangani jijini Nairobi. “Tunakumbuka kwa hadhi kuu mchango wa Bi Kirima na mashujaa wengine katika vita hivi vya ukombozi vilivyoletea nchi ya Kenya uhuru kutoka kwa mkoloni. Yeye alikuwa naibu wa mwanamgambo mkuu wa vita hivyo Bw Dedan Kimathi wa Chiuri,” akasema Bw Gachagua. Amesema kwamba hata wakati Bw Wa Chiuri alisalitiwa na baadhi ya Wakenya wa hadhi ya juu katika miaka hiyo, Bi Kirima aliendeleza harakati hizo hadi malengo yakatimia. Gavana wa Nyeri Bw Mutahi Kahiga ametangaza Jumanne kwamba serikali ya kitaifa na ile ya Kaunti ya Nyeri, kwa pamoja zitahakikisha kwamba mwili wa mwendazake umehifadhiwa kwa hadhi kuu katika Lee Funeral, Nairobi. “Sasa katika mauti yake tutawajibikia heshima zake zote. Tutashirikiana na familia, jamaa na marafiki kumtuza heshima zake za mwisho hadi tumpumzishe kwa taadhima kuu,” akasema Bw Kahiga. Bi Kirima aligonga vichwa vya habari mwaka 2022 wakati Mama mwanzilishi wa taifa Mama Ngina Kenyatta alionekana hadharani akimnyoa nywele zake za rasta. “Ingekuwa bora tukiletewa rasta hizo zihifadhiwe katika pahala ambapo vizazi vitakuwa vikiziona,” akasema Mzee Joseph Waruhiu,91, kutoka Nyeri. Mama Ngina alimnyoa rasta hizo za urefu wa futi sita na ambazo alikuwa amezilea kwa miaka 70 mnamo Aprili 2, 2022, katika kijiji cha Kamakwa katika Kaunti ya Nyeri. Ni tukio ambalo lilizua hisia kali miongoni mwa wapenzi wa utamaduni na historia ya ushujaa wa harakati za ukombozi. Kabla ya kuzinyoa, Bi Kenyatta aliandaa mkutano na watu wa familia katika nyumba ya Bi Kirima na hatimaye sherehe ya kinyozi ikaandaliwa ikirekodiwa moja kwa moja. Bi Kirima ameaga dunia akifuatana na Bi Mukami Kimathi na John Kiboko ambao wamezikwa hivi majuzi katika Kaunti ya Nyandarua. [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  